KIRJALLINEN KYSYMYS E-1556/01

esittäjä(t): Rosa Miguélez Ramos (PSE) komissiolle

(28. toukokuuta 2001)

Aihe: Pesca-yhteisöaloitteen arviointi

Pesca-yhteisöaloite (19941999), johon oli myönnetty varoja lähes 300 miljoonaa euroa, mahdollisti useiden sellaisten hankkeiden päätökseen saattamisen, jotka oli suunnattu kalastuksesta erittäin riippuvaisten alueiden talouden monipuolistamiseksi. Vaikka aloitteen

täytäntöönpanoaste oli vain 53,29 prosenttia (varatuista 299,13 eurosta käytettiin 159,42 euroa), kalatalousala ja asianomaisten alueiden taloudelliset ja sosiaaliset toimijat pitivät sitä hyvin tärkeänä. He olivat pettyneitä sen lopettamisesta yhteisöaloitteena, vaikka komissio on vakuuttanut, että kyseisten alueiden talouden monipuolistamista edistäviä toimia jatketaan toisten, kalatalousrahaston (KOR) ja osin Euroopan aluekehitysrahaston (EAKR) ja Euroopan sosiaalirahaston (ESR) rahoittamien ohjelmien puitteissa.

Kuitenkin nykyisen kaltaisessa tilanteessa, Marokon kanssa käytyjen uuden kalastussopimuksen aikaansaamista koskevien neuvottelujen epäonnistuttua, on todettava, että edellä mainitusta aloitteesta huolimatta talouden monipuolistamisessa ei ole päästy riittävän hyviin tuloksiin, sillä useiden alueiden, kuten Barbarten, Barbanzan tai Morrazon talous riippuu tämän sopimuksen olemassaolosta.

Onko komissio tehnyt arvion Pesca-aloitteen (19941999) avulla saavutetuista tuloksista?

Miksi aloitteeseen varatuista määrärahoista käytettiin vain 53 prosenttia? Miksi sen täytäntöönpanoaste Espanjassa oli vain 44 prosenttia? Mikä oli Espanjalle myönnettyjen varojen kokonaismäärä ja Espanjaan todella siirretty määrä yhteisön rakennetoimien ja sisäisten politiikkojen kautta edellisellä kalatalousalaa koskevalla ohjelmakaudella?

Mitä kalastuksesta erittäin riippuvaisten alueiden talouden monipuolistamista edistäviä toimia komissio toteuttaa nykyisellä ohjelmakaudella?

Mitä mieltä komissio on siitä. että edellisellä ohjelmakaudella nämä toimet sisältyivät erityiseen yhteisöaloitteeseen ja nyt eivät? Mitä eroja komissio on havainnut?

Franz Fischlerin komission puolesta antama vastaus

(3. heinäkuuta 2001)

Komissio aikoo toteuttaa ohjelmakautena 19941999 toteutettujen kalastusta koskevien rakenneohjelmien ja Pesca-yhteisöaloitetta koskevien ohjelmien jälkiarvioinnin. Tältä osin on huomautettava, että kyseiset ohjelmat päättyvät vasta vuoden 2001 lopussa ja että niitä koskevat toimintakertomukset ovat käytettävissä vasta vuoden 2002 puolivälin paikkeilla.

Pesca-yhteisöaloitteen täytäntöönpanoasteen osalta parlamentin jäsenen mainitsemat suhteellisen pienet prosentuaaliset osuudet voivat johtua monista eri syistä. Ensinnäkin kyseiset osuudet kuvaavat 31. joulukuuta 1999 mennessä toteutettuja toimia. Ohjelmien toteutus ei kuitenkaan ole ollut lineaarista, ja vaikka käynnistyminen olisikin ollut suhteellisen hidasta, vauhti on ollut lähes aina nopeampaa kauden loppupuolella. Lisäksi mainitut osuudet perustuvat komission suorittamiin maksuihin, jotka suoritetaan aina vasta hankkeita koskevien käytännön toimien tosiasiallista toteutusajankohtaa myöhäisempänä ajankohtana.

Komission kaikkien Pesca-ohjelmien mukaisesti 31. joulukuuta 2000 mennessä suorittamat maksut olivat kokonaismäärältään hieman yli 64 prosenttia suunnitelluista määristä. Vuonna 2001 on tarkoitus maksaa 1116 prosenttia kyseisistä määristä. Jäännöstä, joka on siis noin 2025 prosenttia, ei voida maksaa ennen mainittujen ohjelmien päättymistä (vuonna 2002).

Erityisesti Espanjassa Pesca-ohjelman mukaista yhteisön tukea oli tosiasiallisesti maksettu lopullisille tuensaajille yhteensä 29 miljoonaa euroa (noin 62 prosenttia suunnitelluista määristä) 31. joulukuuta 2000 mennessä, ja kalatalouden ohjauksen rahoitusvälineen (KOR) ohjelmien mukaista yhteisön tukea oli maksettu 1 051 miljoonaa euroa tavoitteiden 1 ja 5 a mukaisesti (noin 92 prosenttia suunnitelluista määristä).

Uudella ohjelmakaudella voidaan toteuttaa sellaisten alueiden, joilla kalastus on tärkeä elinkeino, sosioekonomista monipuolistamista koskevia toimia joko kalastusta koskevien erityisohjelmien mukaisesti KOR:ään osallistumisen yhteydessä tuettavien toimenpiteiden sallimissa rajoissa tai alueellista kehittämistä koskevien yhtenäisten ohjelmien yhteydessä rakennerahastojen tavoitteiden 1 ja 2 nojalla Euroopan aluekehitysrahaston (EAKR) ja Euroopan sosiaalirahaston (ESR) myöntämän yhteisrahoituksen turvin.

PESCA-yhteisöaloitteen uusimatta jättäminen perustui päätökseen, jonka osalta yhteisön toimielimet saavuttivat hyvin laajan yksimielisyyden ja joka koski rakennerahastojen järkiperäistämistä ja yhteisöaloitteiden lukumäärän rajaamista neljään vuoden 1999 jälkeen yhteisöaloitteiden määrän oltua aiemmin 14.